CELEX: 32020R1040
Language: ro
Date: 2020-07-15 00:00:00
Title: Regulamentul (UE) 2020/1040 al Parlamentului European și al Consiliului din 15 iulie 2020 de modificare a Regulamentului (UE) 2016/1628 în ceea ce privește dispozițiile sale tranzitorii pentru a aborda impactul crizei provocate de COVID-19 (Text cu relevanță pentru SEE)

17.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 231/1
               
            
         REGULAMENTUL (UE) 2020/1040 AL PARLAMENTULUI EUROPEAN ȘI AL CONSILIULUI
         din 15 iulie 2020
         de modificare a Regulamentului (UE) 2016/1628 în ceea ce privește dispozițiile sale tranzitorii pentru a aborda impactul crizei provocate de COVID-19
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Regulamentul (UE) 2016/1628 al Parlamentului European și al Consiliului (3) stabilește cerințele referitoare la limitele emisiilor de poluanți gazoși și de particule poluante și procedurile de omologare UE de tip pentru diferite categorii de motoare pentru echipamentele mobile fără destinație rutieră.
                  
               
                     (2)
                  
                  
                     Datele aplicabile noilor valori-limită ale emisiilor, denumite „etapa V” în Regulamentul (UE) 2016/1628, sunt stabilite astfel încât să se ofere producătorilor informații clare și complete și o perioadă de timp adecvată pentru tranziția către etapa V, reducând în același timp în mod substanțial sarcina administrativă pentru autoritățile de omologare.
                  
               
                     (3)
                  
                  
                     Epidemia de COVID-19 a provocat o perturbare a lanțului de aprovizionare cu piese și componente critice, ceea ce a generat întârzieri pentru motoarele și echipamentele prevăzute cu motoare care respectă valori-limită ale emisiilor mai puțin stricte decât cele din etapa V și care trebuie introduse pe piață înainte de datele stabilite în Regulamentul (UE) 2016/1628.
                  
               
                     (4)
                  
                  
                     Ca urmare a perturbărilor cauzate de epidemia de COVID-19, este foarte probabil ca producătorii de echipamente mobile fără destinație rutieră, denumiți „producători de echipamente originale” în Regulamentul (UE) 2016/1628, să nu fie în măsură să garanteze, fără a suferi prejudicii economice grave, că motoarele și echipamentele prevăzute cu motoarele respective care beneficiază de perioada de tranziție în temeiul Regulamentului (UE) 2016/1628 respectă termenele stabilite în regulamentul menționat.
                  
               
                     (5)
                  
                  
                     Având în vedere circumstanțele actuale și pentru a asigura buna funcționare a pieței interne, pentru a oferi securitate juridică și pentru a evita o eventuală perturbare a pieței, este necesar să se prelungească anumite dispoziții tranzitorii din Regulamentul (UE) 2016/1628.
                  
               
                     (6)
                  
                  
                     Având în vedere faptul că prelungirea dispozițiilor tranzitorii nu va avea niciun impact asupra mediului, întrucât motoarele de tranziție în cauză au fost deja produse, la care se adaugă faptul că este dificil să se prevadă durata exactă a întârzierilor ce decurg din perturbarea provocată de COVID-19, prelungirea perioadelor corespunzătoare ar trebui să fie de 12 luni.
                  
               
                     (7)
                  
                  
                     Întrucât obiectivul prezentului regulament, și anume prelungirea anumitor dispoziții tranzitorii ale Regulamentului (UE) 2016/1628, nu poate fi realizat în mod satisfăcător de către statele membre, dar, având în vedere amploarea și efectele acțiunii, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană („TUE”). În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (8)
                  
                  
                     Având în vedere urgența impusă de circumstanțele excepționale cauzate de epidemia de COVID-19, s-a considerat adecvat se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (9)
                  
                  
                     Prin urmare, Regulamentul (UE) 2016/1628 ar trebui modificat în consecință.
                  
               
                     (10)
                  
                  
                     Având în vedere faptul că perioada de tranziție prevăzută în Regulamentul (UE) 2016/1628 pentru anumite subcategorii de motoare urmează să expire la 31 decembrie 2020 și că producătorii de echipamente originale au avut obligația de a produce echipamentele mobile fără destinație rutieră prevăzute cu motoare de tranziție aparținând respectivelor subcategorii până la 30 iunie 2020, prezentul regulament ar trebui să intre în vigoare în regim de urgență la data publicării în Jurnalul Oficial al Uniunii Europene și ar trebui să se aplice de la 1 iulie 2020. Această aplicare este justificată de izbucnirea neprevăzută și bruscă a epidemiei de COVID-19, precum și de necesitatea de a asigura securitatea juridică și egalitatea de tratament pentru producătorii de echipamente originale, indiferent dacă aceștia produc echipamente mobile fără destinație rutieră înainte sau după data intrării în vigoare a prezentului regulament,
                  
               ADOPTĂ PREZENTUL REGULAMENT:
         
            Articolul 1
            Articolul 58 din Regulamentul (UE) 2016/1628 se modifică după cum urmează:
            
                        1.
                     
                     
                        Alineatul (5) se modifică după cum urmează:
                        
                                    (a)
                                 
                                 
                                    al doilea paragraf se înlocuiește cu următorul text:
                                    „Pentru motoarele din subcategoriile categoriei NRE pentru care data stabilită în anexa III pentru introducerea pe piață a motoarelor din etapa V este 1 ianuarie 2020, statele membre autorizează prelungirea perioadei de tranziție și a perioadei de 18 luni menționate la primul paragraf cu o durată suplimentară de 12 luni pentru producătorii de echipamente originale a căror producție totală anuală este mai mică de 100 de unități de echipamente mobile fără destinație rutieră echipate cu motoare cu ardere internă. În scopul calculării respectivei producții totale anuale, toți producătorii de echipamente originale aflați sub controlul aceleiași persoane fizice sau juridice vor fi considerați drept unul și același producător de echipamente originale.”;
                                 
                              
                                    (b)
                                 
                                 
                                    al treilea paragraf se înlocuiește cu următorul text:
                                    „Pentru motoarele din subcategoriile categoriei NRE pentru care data stabilită în anexa III pentru introducerea pe piață a motoarelor din etapa V este 1 ianuarie 2020 și care sunt utilizate pe macarale mobile, perioada de tranziție și perioada de 18 luni menționate la primul paragraf se prelungesc cu 12 luni.”;
                                 
                              
                                    (c)
                                 
                                 
                                    se adaugă următorul paragraf:
                                    „Pentru motoarele din toate subcategoriile pentru care data stabilită în anexa III pentru introducerea pe piață a motoarelor din etapa V este 1 ianuarie 2019, cu excepția motoarelor menționate la al patrulea paragraf, perioada de tranziție și perioada de 18 luni menționate la primul paragraf se prelungesc cu 12 luni.”
                                 
                              
                  
                        2.
                     
                     
                        La alineatul (7) se adaugă următoarea literă:
                        
                                    „(d)
                                 
                                 
                                    36 de luni de la data aplicabilă pentru introducerea pe piață a motoarelor prevăzute în anexa III, în situația menționată la alineatul (5) al cincilea paragraf.”
                                 
                              
                  
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
            Acesta se aplică de la 1 iulie 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 iulie 2020.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               J. KLOECKNER
            
         
         
            (1)  Avizul din 11 iunie 2020 (nepublicat încă în Jurnalul Oficial).
         
            (2)  Poziția Parlamentului European din 10 iulie 2020 (nepublicată încă în Jurnalul Oficial) și decizia Consiliului din 14 iulie 2020.
         
            (3)  Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și (UE) nr. 167/2013 și de modificare și abrogare a Directivei 97/68/CE (JO L 252, 16.9.2016, p. 53).